जमीन पर बैठकर याित्रयों को करना पड़ता है ट्रेनों का इंतजार
रेलवे स्टेशन पर यात्रियों को हर दिन अव्यवस्थाओं का सामना करना पड़ रहा है। स्टेशन पर टीन शेड नहीं होने से यात्रियों को बारिश और गर्मी में खुले आसमान के नीचे ही खड़ा रहने को मजबूर होना पड़ता है।
टिमरनी रेलवे स्टेशन पर हर दिन 19 ट्रेनें रुकती हैं। इसमें इटारसी की ओर 10 गाड़ियां और खंडवा की ओर जाने वाली 9 गाड़ियों का स्टापेज रहता है। जिसमें हर दिन औसतन 500 से 700 यात्री सफर करते हैं। लेकिन स्टेशन की अव्यवस्थाओं के कारण उन्हें परेशानी होती है। स्टेशन पर जहां देखो गंदगी नजर आ रही है। 73 ग्राम पंचायत का एक मुख्य रेल्वे स्टेशन टिमरनी है, जहां से सभी गांवों के लोग ट्रेन से सफर करते हैं। लेकिन जिम्मेदार अधिकारी इस ओर ध्यान नहीं दे रहे हैं।
टीन शेड का है अभाव
दूर-दराज से आने-जाने वाले यात्रियों को रुकने और बैठने के लिए पर्याप्त बैंच नहीं हैं। इसके साथ ही टीन शेड की लंबाई भी कम है। इस कारण यात्रियों को खुले आसमान के नीचे जमीन पर बैठना पड़ रहा है। वहीं स्टेशन पर नाममात्र का टीनशेड एवं कुर्सियां लगी होने और यात्रियों की संख्या दिनों-दिन बढ़ने पर भी विभाग यात्रियों को कोई भी सुविधा नहीं दे रहा है। गर्मी व बारिश के दिनों में यात्रियों को सबसे ज्यादा परेशानियों का सामना करना पड़ता है। यात्रियों ने गर्मी व बारिश के दिनों में यात्रियों को छांव व पानी से बचाव के लिए टीन शेड व कुर्सियां लगाने की मांग की है।
टिमरनी। प्लेटफार्म पर जमीन पर बैठकर ट्रेन का इंतजार करते यात्री।
स्टेशन पर रहती है गंदगी
रेलवे स्टेशन के दोनों प्लेटफार्म पर सफाई नहीं होने से गंदगी फैली हुई है। जगह-जगह गंदगी फैली हुई है। जो यात्री घंटों बैठकर ट्रेन के आने का इंतजार करते हैं, उन्हें बदबू और कचरे के कारण प्लेटफार्म पर काफी परेशानी भुगतनी पड़ती है। वहीं यात्रियों के लिए लेट-बाथ की व्यवस्था तो है, लेकिन प्लेटफार्म के दोनों ओर अंतिम छोर पर होने से यात्री इस सुविधा का लाभ नहीं ले पा रहे हैं। प्लेटफार्म नंबर दो पर यात्रियों के लिए पर्याप्त पानी की व्यवस्था नहीं होने से भी परेशानी होती है।
पार्किंग की नहीं है व्यवस्था
स्टेशन परिसर में वाहनों के पार्किंग की भी कोई सुविधा नहीं है। जिसे जहां लगता है, वहीं वाहन पार्किंग कर देते हैं। सबसे बड़ी बात तो यह है लोग पुराने प्लेटफार्म नंबर 1 की रेलवे लाइन से चिपकाकर ही अपने वाहन खड़े कर देते हैं, जबकि हमेशा उस लाइन पर मालगाड़ी की रैक लगती है। कभी-कभी पैसेंजर गाड़ी भी आती है, ऐसे में वाहनों का पटरी के पास ही खड़ा करना किसी बड़े हादसे को आमंत्रण देता है। लेकिन इस ओर भी विभाग का कोई ध्यान नहीं है।
सफाई होती है यात्री कचरा फैलाते हैं
प्लेटफार्म पर सफाई तो होती है लेकिन यात्री ही कचरा फैलाते हैं। स्टॉफ की कमी है, इसलिए गंदगी बनी रहती है। वहीं यात्रियों के लिए कुर्सियां तो लगी हैं, पर यात्रियों को जहां अच्छा लगता है, वहीं बैठ जाते हैं। कमी होने पर कुर्सियां बढ़ाई जा सकती हैं। वीएन गौर, स्टेशन मास्टर, टिमरनी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva